runetrust/blame-folketinget-dk huggingface dataset:
Margrethe Vestager (RV), 2007-03-30:
Jeg kunne godt tænke mig, hvis ordføreren ville uddybe perspektivet for de mellemlange og videregående uddannelser, vi kender i dag, altså for nogle af dem, som vil være kerneuddannelser på professionshøjskolerne nu, de meget store uddannelser, som jo desværre ser ud til at blive mindre og mindre på grund af svigtende søgning, perspektivet for læreruddannelsen, pædagoguddannelsen, sygeplejersker, fysioterapeuter, de her for Det Radikale Venstre at se meget centrale uddannelser i relation til velfærdssamfundets fortsatte kvalitet, hvis ordføreren vil uddybe perspektivet for dem i professionshøjskolerne.
Inge-Lene Ebdrup (V), 2004-06-04:
Det, vi derimod foreslår i vores betænkningsbidrag, er, at man kigger på at give mulighed for at få bindende tilkendegivelser, det vil altså sige, at både udlejer og lejer er sikret en tilkendegivelse af, hvad lejen er - og så er den bindende.
Jesper Petersen (S), 2019-04-23:
Jeg synes, det er et eksempel på, at man altså kan forfølge en sag og have en dialog med en minister og nu få gennemført sådan et forslag, så de her søfolk omfattes af sømandsfradraget – til gavn for dem selv, men jo også for konkurrenceevnen for det skib og den aktivitet, der er tale om.
Line Barfod (EL), 2010-04-16:
Vi mener, at det er afgørende, at der bliver indført langt mere borgerinddragelse, at der f.eks. bliver holdt borgermøder om de kæmpe nedskæringer, som regeringen og Dansk Folkeparti har påtvunget kommunerne, at borgerne bliver taget med ind i diskussionerne om, hvad man, når man som i Silkeborg bliver tvunget til at skære 250 mio. kr., skal gøre, hvordan man skal gøre det, om man eventuelt skal sige, at man nægter at acceptere det her.
Kristen Touborg (SF), 2005-06-07:
Det er meget bevidst, at det er delt op i seks punkter, der helt umiddelbart kunne gennemføres uden de helt store problemer i produktionen, og fire andre punkter, hvor der kræves mere tid, fordi der – som en stor del af debatten i dag har drejet sig om – er områder, hvor der er behov for yderligere undersøgelser.
Lars Barfoed (KF), 2007-05-15:
Det er faktisk så fuldstændig enkelt og krystalklart, at alle de mange penge, som hr. Rune Lund gerne vil bruge til alle mulige formål, vi for manges vedkommende er enige om – uddannelse osv. – kun kommer et sted fra, nemlig fra de virksomheder, som tjener pengene til os, fra de private virksomheder, som skaber et overskud eller en profit, om hr. Rune Lund vil.
Jakob Axel Nielsen (KF), 2009-11-19:
For det er ingen hemmelighed, at der er begrænsede personaleressourcer i disse år, og i forhold til den udfordring mener jeg, at det er langt mere hensigtsmæssigt at sikre fornuftige forløbsprogrammer, sådan at der ikke skal ansættes personale, hvis funktion hovedsagelig er at guide patienter igennem behandlingsforløbet.
Thomas Jensen (S), 2010-10-26:
Som noget nyt foreslås det, at klagenævnet kan pålægge en bygningssagkyndig en bøde på helt op til 100.000 kr., og set i lyset af den store investering, som et huskøb er for de fleste borgere, er det et godt tiltag, at der indføres mulighed for en relativt stor sanktion over for bygningssagkyndige, så det sikres, at den bygningssagkyndige gør sig umage for at sikre, at der opdages så mange fejl og mangler som muligt, inden et huskøb foretages.
Martin Henriksen (DF), 2010-10-29:
Jeg har forstået, at man har gjort det af hensyn til nationale interesser, som det hedder, fordi der er nogle forretningsfolk og andre fra andre lande, som er søgt ind i Danmark, og det har så gjort, at det, hvis ikke man havde administreret efter de her regler, som er vedtaget i EU-regi, ville have givet nogle problemer for Danmark.
Anders Samuelsen (RV), 2003-12-09:
For det andet peger Britta Schall Holberg på, at der meget let i den her diskussion om velfærdspolitik kommer et rent ensidigt fokus på økonomi, nemlig økonomisk omfordeling eller ej, og at frit valg meget let fører til en eller anden form for købmandshandelsorientering i vores velfærdspolitik.
Jan E. Jørgensen (V), 2012-11-13:
Jeg synes, at det var mere interessant at høre, hvad den regering, der sidder nu, og som p.t. har magten i det her land, som p.t. har muligheden til at indføre afgifter eller lade være med det at indføre afgifter, har tænkt sig at gøre for at standse blødningen.
Jens Joel (S), 2024-10-03:
Men det har man jo faktisk gjort, for en af grundene til, at vi har været nødt til at indføre Arnepensionen, er jo lige præcis, at fru Inger Støjberg var ansvarlig for den aftale, som de facto underminerede det velfærdsforlig og afskaffede efterlønnen.
Bertel Haarder (V), 2006-02-07:
Hvis der f.eks. er nogle tosprogede, som viser sig at være utrolig gode i praksis, men som mangler elementære skolekundskaber, er det vigtigt, at vi ikke udelukker dem, men i stedet tager dem ind i kraft af deres dygtighed i praktikken og giver dem de kundskaber, de mangler, på skolerne.
Karen Hækkerup (S), 2007-12-13:
Lovforslaget bygger som nævnt på territorialprincippet, som betyder, at dansk straffemyndighed omfatter alle handlinger, der er foretaget i den danske stat, men den udbygges også til, at handlinger foretaget i udlandet eller til søs jævnfør flagstangsprincippet også vil kunne medføre retsforfølgelse i Danmark jævnfør virkningsprincippet.
Pernille Rosenkrantz-Theil (S), 2018-10-09:
Vi får givet en meget bedre støtte i starten af en plejeanbringelse, for det er ofte der, tingene bryder sammen, altså i den meget sårbare periode, hvor barn og plejeforældre skal lære hinanden at kende, og hvor vi har behov for, at man som system rykker meget tættere ind på familien for at få hjulpet den med at få tingene til at køre på skinner, så vi ikke har de her helt fatale sammenbrud i anbringelserne.
Erling Bonnesen (V), 2006-01-26:
Men vi ved jo, at de gode resultater ikke er kommet af sig selv, men derimod via regeringens konsekvente linje på en lang række områder, eksempelvis skat, økonomi, beskæftigelse og erhverv, og det er således afgørende for væksten i hele landet, at regeringens linje fastholdes og videreføres.
Ellen Trane Nørby (V), 2015-04-08:
Jeg vil gerne spørge ministeren om den sammenligning, ministeren drog, med registeret over jøder og registeret over kommunister og andre registre, der har været igennem tiden, om ministeren ikke vil anerkende, at der er en markant forskel på hemmeligholdte registre og så det forhold, at vi her taler om ulovligt indsamlede, men dog åbent kendte registre.
Jens Joel (S), 2013-04-30:
Når man så alligevel bliver nødt til at overveje det her et par gange, er det jo ikke kun, fordi det er meget vanskeligt at se et flertal eller for den sags skyld en mulighed for at gå ind i det her, men også fordi, som flere ordførere og ministeren har sagt, det med selskabsskatten handler om ret meget andet end lige præcis procenten.
Carsten Kudsk (DF), 2016-12-07:
Altså, hvis vi sender et eller andet signal om, at alle folk, der har det lidt dårligt, f.eks. i forhold til skole og arbejde, kan komme, så vil vi sådan set kunne komme til at stå i en situation, hvor folk fra hele Mellemøsten, Afrika og Asien kan stå og banke på vores dør, og det er jo ikke ligefrem en situation, vi er interesseret i.
Karen Ellemann (V), 2010-04-22:
Som jeg sagde her i mine afsluttende bemærkninger, er jeg selvfølgelig villig til at diskutere, om der er et bredt politisk ønske om, at Danmark skal arbejde for et EU-forbud mod PPD og PTD, selv om vi på nuværende tidspunkt efter min bedste overbevisning ikke har et alternativ at tilbyde.
Ole Birk Olesen (LA), 2020-02-04:
Hvis vi kigger på de trængselskort, som vi har i dag, og de trængselskort, som vil komme i 2030, med den forventede udvikling i trafikken, kan vi se, at hele Køge Bugt Motorvejen vil være rød, og det samme vil Motorring 3 og store dele af Ring 4 være.
Søren Egge Rasmussen (EL), 2023-11-22:
Nu er der indimellem et øget fokus på biodiversitet og naturkvaliteter, og jeg kunne godt tænke mig at høre, om ministeren ikke her kan se, at der faktisk kan være nogle ekstra plusser ved, at vi får flere husdyr ud på græs og får lavet noget naturpleje, og at vi dermed opnår en metanreduktion, i stedet for at man udelukkende har fokus på, hvad man kan opnå inde i stalden.
Orla Hav (S), 2012-03-30:
Vi beklager da lige så meget, at det har været nødvendigt for dansk landbrug at gældsætte sig i så høj grad, som det har, hvilket har gjort, at det er blevet så svært for yngre jordbrugere at komme til på markedet, men det har vi jo ikke haft voldsom stor indflydelse på.
Martin Henriksen (DF), 2008-02-21:
Vi har bl.a. også et punkt, der hedder afdækning af radikaliseringsprocesser, og jeg synes, det er helt rimeligt, hvis hr. Morten Bødskov kan svare på, om man gerne vil være med til at gøre forældrene erstatningsansvarlige i forbindelse med de problemer, vi har set, om man gerne være med til at indføre kollektiv straf, hvis man ikke kan finde gerningsmanden, men ved, at der er en gruppe, som dækker over hinanden, og om Socialdemokraterne vil være med til at kigge på, om vi kan få mere videoovervågning på de steder.
Ellen Trane Nørby (V), 2015-04-08:
Det er jo baggrunden for, at vi har den diskussion, vi har i dag: at ministeren og ministeriet har indskrænket puljen i forhold til det opsøgende arbejde og dermed afskåret Pro Vest, som ellers i 12 år har stået for den opsøgende indsats i Region Syddanmark, fra at søge puljen.
Kenneth Fredslund Petersen (DD), 2024-02-22:
Dagens lovforslag har til formål at bringe dansk ret i overensstemmelse med og fastsætte supplerende bestemmelser til Europa-Parlamentets og Rådets forordning af 13. september 2023 om etablering af infrastruktur for alternative drivmidler og om ophævelse af direktiv 2014/94/EU.
Per Clausen (EL), 2009-10-29:
Men hovedproblemet i det her lovforslag er dels, at man ikke hjemtager de midler, man har mulighed for, dels at man har valgt en finansiering, hvor man sådan set meget konsekvent går efter at tage pengene fra økologerne – for så ganske vist at give nogle af dem tilbage til økologerne – men det synes vi er en uhensigtsmæssig måde at finansiere tingene på.
Ida Auken (SF), 2009-11-12:
Det nytter ikke meget at begynde at inddrage klimaændringerne i planlægningen for 2015 med formel virkning fra 2021, hvis der indtil da kan udformes kommuneplaner og lokalplaner og bygges huse i områder, man i dag kan forudse vil få problemer med overskydende vand, hvad enten det er grundvandet, der kommer op, eller regnen, der kommer ned, f.eks. via nabokommunen, der ikke har passet ordentligt på.
Pia Gjellerup (S), 2000-10-25:
Det er ikke nødvendigvis sådan, at der bliver sagt - det fremgår vist ganske tydeligt - at man skal ændre lukkeloven, eller man skal liberalisere yderligere eller stramme yderligere, nej, der står, at man bør være forberedt på, at det her er et område, hvor tingene bevæger sig.
Frederik Vad (S), 2026-02-24:
For det andet vil jeg gerne bede fru Dina Andersen-Raabjerg om at forklare, hvad Det Konservative Folkepartis politik er, når det gælder de pensionister, der bor i almene boliger, ikke har særlig meget pension og ikke har særlig meget formue, og som får den her fødevarecheck, fordi priserne er steget og de har haft en meget stram økonomi igennem lang tid.
Meta Fuglsang (SF), 2011-04-01:
Så kan vi diskutere, hvad præmisserne skal være, hvor langt demokratiet skal række, og så vil jeg håbe på, at det i hvert fald bliver en mere saglig debat end den, vi får, når vi kun prøver at skyde ansvaret fra os og prøver at latterliggøre hinandens synspunkter om, hvad vi mener om regionerne.
Lene Espersen (KF), 2008-03-11:
Det, der er tilbage i forslaget, er dna-delen, det er motorkøretøjsregisterdelen og så de regler, som vi allerede har i Danmark i dag, om, at man kan lave fælles efterforskningshold; men hvis det er i Danmark, er det altså dansk politi, der bestemmer, om man skal det, og det er efter danske regler og dansk myndighed.
Ellen Trane Nørby (V), 2017-11-15:
Jeg forstår godt, hvis man sidder i Vendsyssel og undrer sig over, at Region Nordjylland, som lige har fået 50 mio. kr. i frie midler, som de også skal disponere på det præhospitale område, så vælger at tage borgerne i Vendsysselområdet som gidsel i forhold til en politisk diskussion i stedet for at løfte det ansvar, de har som regionsråd i forhold til at sikre en tryghed for borgerne.
Helge Adam Møller (KF), 2003-01-23:
at det ikke er umiddelbart indlysende for mig, at vi hundrede procent lever op til den, ikke hundrede procent. Men jeg ved, at den tidligere regering jo var lige så optaget, som principielt enhver regering er, for vi skal jo leve op til de konventioner, vi har, og derfor ved jeg fra et hav af områder, at konventioner kan man fortolke mere eller mindre og sådan noget, men min egen overbevisning er, at jeg ikke er ikke hundrede procent overbevist om det.
Ellen Trane Nørby (V), 2007-01-30:
De bekymringer havde Dansk Sprognævn jo også i 2003, da det senest blev debatteret, og vi ved også godt, at der altid har været forskellige opfattelser og holdninger til, hvorvidt det krævede en reel sproglov, eller om det var nok med en sprogpolitik for at kunne imødegå det pres, som også det danske sprog er under i en globaliseret verden.
Nick Hækkerup (S), 2010-05-31:
Jamen det skal da ikke være nogen hemmelighed – det har vi jo også tilkendegivet flere gange – at det, når regeringen nu kommer og går vores vej og siger, at man så bliver nødt til at udskyde ændringen i topskattegrænsen, er noget af det, hvor vi vil sige, at det er godt, at regeringen har lyttet på det her punkt.
Søren Krarup (DF), 2011-05-10:
Forholdet er jo nemlig, som jeg var inde på i min tale, at § 44 betyder, at det er Folketinget, der alene tildeler indfødsret, og det gør man jo på den måde, at Folketingets flertal træffer en aftale, og den aftale er jo altså til debat, men det betyder jo ikke, at den bliver ophævet, for der er stadig flertal bag den.
Rune Lund (EL), 2007-06-01:
Det virker, som om det faktisk er ved at gå op for Dansk Folkeparti, på et eller andet plan i hvert fald, at indsatsen i Irak har været en total katastrofe; at den startede på et forkert grundlag, på løgn om masseødelæggelsesvåben og forbindelser til Al-Qaeda.
Anders Fogh Rasmussen (V), 2005-11-09:
Det andet, jeg vil sige, er, at det i lyset af, at terrorister altså desværre misbruger islam som begrundelse for terrorhandlinger, selvfølgelig er vigtigt, at religiøse autoriteter med muslimsk baggrund påtager sig den opgave og det ansvar, det er at holde radikale elementer ude af miljøet og bidrage til at forhindre fanatisme og ekstremisme.
Per Clausen (EL), 2012-06-06:
Jeg vil bare spørge, om hr. René Christensen ikke har bemærket eller kan bekræfte, at i et svar til mig, da vi behandlede det her første gang, svarede den daværende fødevareminister, at jeg slet ikke behøvede at bekymre mig om det der med de her energipil, for det ville kun komme til at spille en marginal rolle på grund af bl.a. de ting, som hr. René Christensen havde fået ind i lovgivningen.
Orla Hav (S), 2011-02-24:
I øvrigt må jeg sige, at det klinger hult at høre den kraftige afstandtagen, der er fra pick the winners, når man ser den måde, man har picked the winners på i forhold til et landbrug, som jo i høj grad har nydt godt af, at her syntes man på et tidspunkt, man skulle gøre det rigtig godt for landbruget.
Leif Mikkelsen (LA), 2013-02-28:
Det opleves jo så desværre også sådan, for det kan vi jo læse i overskrifterne til den undersøgelse, der er refereret til, og som er fra januar i år, nemlig at kommunalpolitikere siger, at Christiansborg blander sig alt for meget, og at kommunaldirektører siger: »Vi drukner i bureaukrati«.
Tom Behnke (FRI), 2000-02-03:
Hvis nu man skulle have lavet sådan et virkelig gennemført Jens Jørgen Thorsen maleri, så ville de være taget med, men det er de ikke. Jeg vidste ikke rigtig, om jeg skulle le eller græde, da jeg læste forslaget, for man kan godt synes, det er morsomt, når f.eks. forslagsstillerne skriver: »Eksempelvis har flere rocker-, autonome, nazistiske og Nørrebrogrupperinger en optræden, der kunne forlede folk til at tro, at der er tale om en formelt dannet forening«.
Jeppe Jakobsen (DF), 2016-04-15:
Men så må jeg jo spørge Alternativets ordfører, om han på vegne af SF, som han i dag repræsenterer, vil sige, om han synes, det er en god måde at nå til en situation på, hvor der er mere pædagog-barn-tid, at børnehaverne i Danmark skal bruges som integrationsprojekter.
John Dyrby Paulsen (S), 2009-03-27:
Jeg skal bare høre hr. Frank Aaen: Er hr. Frank Aaen ikke enig i, at uanset hvad der bliver trykket på, når vi skal stemme om det her forslag, så fortsætter den undersøgelse, der er sat i gang, og som er sat i gang af de forligspartier, der står bag forsvarsforliget, og vi får nogle resultater til gavn for danske soldater?
Anders Fogh Rasmussen (V), 2006-02-08:
Jeg vil gerne sige, at det efter min opfattelse er helt oplagt, at en meget væsentlig del af forklaringen på, at den nuværende situation er blevet så anspændt, som den er, er, at visse yderligtgående kredse har ønsket at oppiske en stemning mod Danmark, at nogle spreder deciderede falske historier og misinformationer.
Peter Hummelgaard Thomsen (S), 2016-01-19:
Jeg synes, jeg bare lige vil følge op på hr. Jens Joels og hr. Søren Egge Rasmussens spørgsmål, for det er jo ikke uvæsentligt, hvor det er, pengene kommer fra, når man laver den her type ordninger, og særlig ikke i disse for vort land så svære tider, som det jo trods alt er på alle mulige områder.
Poul Nyrup Rasmussen (S), 2001-10-04:
Så må jeg sige til hr. Bendt Bendtsen, som var inde på, at jeg havde forsikret, at vi ikke har terrorister her i landet: Jeg kan jo ikke gøre andet end det, justitsministeren og jeg kan gøre, nemlig at spørge vores myndigheder om, hvordan billedet er, og det, vores myndigheder har sagt til os, og som jeg også har redegjort for udadtil, er, at det er Politiets Efterretningstjenestes vurdering, at man ikke har kendskab til, at der er terrorister her i samfundet.
Christian Juhl (EL), 2013-05-07:
Kan fru Ane Halsboe-Jørgensen sige noget om, om regeringspartierne er i gang med at gøre sig nogle overvejelser, som ikke skal diskuteres til efteråret, men som kan nå at blive realiseret inden den 01.07., fordi så synes jeg, at det er meget, meget interessant.
Per Clausen (EL), 2007-05-03:
Det, der så sker nu, når tallene fortsætter med at stige og ministeren ingen forventninger har om, at de ikke også steg i 2006, er til gengæld sådan set positivt, forstået på den måde at ministeren meget klart siger – sådan forstår jeg det i hvert fald – at man er i færd med at forberede sig på at gennemføre nogle nye virkemidler.
Helge Adam Møller (KF), 1998-01-15:
Vi oplevede, at unge 15-17-årige indsatte får lov til at bo i en kæmpe svinesti, uden at man målrettet og systematisk påvirker og bearbejder dem til at yde en indsats, til at gøre et stykke arbejde, så i hvert fald nogle af dem kan holde sig fri for kriminalitet, når de igen kommer på fri fod.
Kamal Qureshi (SF), 2006-02-24:
Så jeg kunne egentlig godt tænke mig, at vi satte en proces i gang, hvor vi, hvis ministeren ville være med til det, afprøvede den påstand, ministeren kom med her, hvor hun siger, at hun tror på, at hovedparten af danskerne ude på virksomheder og lignende vil kunne bestå den her prøve.
Ole Birk Olesen (LA), 2018-10-11:
For at imødekomme den store efterspørgsel på markedet for krydstogtskibe skal lovforslaget bl.a. give mulighed for, at den fulde kajstrækning på Oceankaj på i alt 1.800 m kan benyttes til krydstogttrafik m.m. I dag er det alene muligt at benytte 1.100 m til krydstogtaktiviteter ud af den samlede kajstrækning.
Hans Andersen (V), 2018-12-13:
Jeg tror, at en del af løsningen på at få et bedre arbejdsmiljø er, at man ude på den lokale arbejdsplads tager ansvaret, og det handler også om, at arbejdsgiverne skal tage ansvaret på sig, sætte arbejdsmiljøet på dagsordenen og selvfølgelig leve op til den til enhver tid gældende lovgivning.
Tom Behnke (FP), 1998-06-25:
Spørgsmålet er nemlig, når vi taler om passende bolig, om det så i virkeligheden ikke er sådan, at det er et ganske overflødigt ændringsforslag, for: Er det i virkeligheden ikke sådan, at de udlændinge, der opholder sig i Danmark, netop er kendetegnet ved, at de har en passende bolig?
Søren Pind (V), 2006-12-01:
Det er selvfølgelig sådan, at der er nogle svære grænsedragninger, der skal gøres her, med hensyn til, hvad man definerer som værende et ægteskab og som et registreret partnerskab, hvor der altså er den forskel, som hr. Simon Emil Ammitzbøll også redegør for her.
Claus Jørgensen (SF), 2025-05-22:
Der er ingen tvivl om, at udenrigsministeren har nok at se til – det forstår jeg fuldt ud – men vi skylder også som parlamentarikere at følge godt med i, hvordan de næsten 22 mia. kr., vi bruger, når deres mål, og om vores vedtagne strategi er den rigtige, og at den virker.
Bertel Haarder (V), 2011-05-18:
Det er noget med, at skolen skal have fokus på trivsel og fremme af trivsel, det er noget med, at alle skal føle sig velkomne, at man har en politik imod mobning og diskrimination – en sådan politik er der flere og flere skoler der har – at man har adfærdsregler, at lærere og pædagoger kan håndtere tegn på dårlig trivsel, og at hele skolen er involveret i det trivselsfremmende.
Peter Skaarup (DF), 2004-11-10:
Derfor vil jeg godt spørge justitsministeren, og jeg synes, det måske var et lidt uldent svar, justitsministeren kom med, og det har det også været i dagspressen: Vil justitsministeren på baggrund af den indstilling, der kommer, sørge for at ligestille de to, så det bliver lige skrappe strafferammer i de to situationer?
Inge-Lene Ebdrup (V), 2005-11-25:
Man kan til fulde oppebære en indtægt, der er væsentlig større end det tab, man måtte få, fordi reglerne bliver ændret, fordi man som 18-årig bliver omfattet af reglerne for kontanthjælp og SU, så jeg synes egentlig ikke, at kritikken er særlig reel i denne forbindelse.
Mattias Tesfaye (S), 2018-04-05:
Igen er det udlændingeministeren, der beder om Folketingets tilladelse til at tilslutte sig fælles europæiske beslutninger, denne gang en forordning, der stadig forhandles, men som omhandler rejseinformation og rejsetilladelse for tredjelandsborgere, der er fritaget fra kravet om visum – det kan være folk med et diplomatpas eller et tjenestepas eller besætningsmedlemmer på skibe og fly.
Lars Kramer Mikkelsen (S), 2004-04-13:
Det kan i øvrigt stilles nede fra pladsen i salen - det er så en anden snak - men jeg har ikke lyst til at indgå i den uartikulerede, var jeg næsten lige ved at sige, polemik, som jeg skal udsættes for af Dansk Folkepartis ordfører. Jeg vil bare sige, at jeg ønskede at tilkendegive, at regeringen kunne have valgt at få det, jeg vil kalde et sikrere bredt flertal, og ikke den blokpolitik, som jeg er fuldstændig enig med Dansk Folkepartis ordfører i at regeringen har valgt at føre på det her område.
Simon Emil Ammitzbøll (RV), 2008-01-18:
Altså, jeg tror ikke, at det er forbigået hr. Holger K. Nielsens opmærksomhed, at det vel næppe var Det Radikale Venstre, der har pålagt eller ønsket, at DR skulle have bygninger bestemte steder på Amager, selv om de beslutninger, der blev taget i hine tider, er, som de er.
Karsten Lauritzen (V), 2017-04-04:
Hvis man sammenligner et nyt, moderne fly med et begrænset brændstofforbrug og en reduceret CO2-udledning med at køre i en gammel dieselbil fra Aalborg til København, tror jeg man kan opstille – med streg under tror – situationer, hvor det vil være bedre, at man fylder flyet og bruger det som transportmiddel.
Keld Albrechtsen (EL), 2004-04-22:
Det kan godt være, at ministeren ikke kan lide de forslag, vi stiller, fordi han rent politisk er imod den omprioritering af trafikken i retning af mere kollektiv trafik, som vi går ind for, men så kan han jo bare sige, at det vil han ikke være med til, fordi han hellere vil have, at det hele kører rundt på motorvejene.
Pernille Skipper (EL), 2012-11-14:
Spørgsmålet lyder: Vil ministeren redegøre for, hvorfor regeringen ikke er af den opfattelse, at den danske stat burde have benyttet de eksisterende muligheder for at fravige kravet om sikkerhedsstillelse og muligheden for ikke at nedlægge påstand om forældelse i forbindelse med 11 irakeres civile søgsmål mod den danske stat?